ส่วนที่ 1

ข้อมูลสรุป

บริษัท ซีเอ็ดยูเคชั่น จำกัด (มหาชน) ดำเนินธุรกิจผลิตหนังสือและวารสารเชิงวิชาการ
เพื่อพัฒนาความรู้ความสามารถของคนไทย ในทิศทางที่เป็นประโยชน์ต่อการพัฒนาประเทศ
รับจัดจำหน่ายหนังสือทั้งที่ผลิตเอง และหนังสือจากสำนักพิมพ์อื่น นอกจากนี้บริษัทฯ
ยังเป็นผู้ดำเนินงานร้านหนังสือ ซีเอ็ดบุ๊คเซ็นเตอร์ และร้านหนังสือเครือข่าย ซึ่งประกอบด้วยร้าน
Book Variety และ ศูนย์หนังสือมหาวิทยาลัยหลายแห่ง ทั้งในกรุงเทพฯ และต่างจังหวัด
โดยเป็นร้านหนังสือที่มีจำนวนสาขามากที่สุด มียอดขายมากที่สุดในประเทศไทย
และมีรายได้รวมจากส่วนนี้มากถึงประมาณ 84% ของรายได้รวมทั้งหมดของบริษัทฯ

จากภาวะเศรษฐกิจโดยรวมของประเทศ ที่ชะลอตัวลงตั้งแต่ช่วงกลางปี 2547 เป็นต้นมา อันเป็นผล
มาจากการปรับราคาน้ำมันในประเทศอย่างต่อเนื่อง ภาวะเงินเฟ้อที่เพิ่มสูงขึ้น
และปัญหาความไม่สงบในภาคใต้ รวมถึงสภาพการแข่งขันที่สูงขึ้น
ซึ่งปัจจัยเชิงลบเหล่านี้ส่งผลกระทบต่อการใช้จ่ายของประชาชน
แต่ในส่วนของธุรกิจหนังสือได้รับผลกระทบไม่มากนัก
เพราะยังคงมีการเติบโตของสาขาเดิมอยู่ที่ประมาณ 5.90%
ซึ่งถือว่ายังน่าพอใจสำหรับสถานการณ์เช่นนี้ และเมื่อรวมกับการเปิดสาขาใหม่เพิ่มขึ้น
ทำให้รายได้รวมของร้านซีเอ็ด บุ๊คเซ็นเตอร์และร้านในเครือ เพิ่มขึ้นเป็น 19.70%
ในขณะที่รายได้รวมของบริษัทฯ เพิ่มขึ้นประมาณ 18.75% เพราะธุรกิจการจัดจำหน่ายหนังสือ
และธุรกิจสำนักพิมพ์ของบริษัทฯ มีอัตราการเติบโตน้อยกว่าธุรกิจค้าปลีกหนังสือ

นอกจากนั้น ในช่วงครึ่งปีหลังของปี 2548
มีหนังสือที่น่าสนใจตามกระแสความนิยมของกลุ่มผู้อ่านหลากหลายวงการ เช่น
ลูกค้ากลุ่มที่สนใจธรรมะ ลูกค้ากลุ่มที่สนใจวรรณกรรมแปล และลูกค้าที่ชอบละครชุดเกาหลี
รวมถึงลูกค้าที่สนใจเรื่องการเมืองในภาวะที่การเมืองไทยขาดเสถียรภาพ
ซึ่งเป็นสินค้าที่มีอัตรากำไรขั้นต้นสูง จึงส่งผลให้กำไรสุทธิเพิ่มขึ้นจากปีก่อนถึง 60%

เมื่อดูในภาพรวมของธุรกิจหนังสือยังคาดว่าน่าจะมีการเติบโตต่อเนื่องด้วยตัวเลข 2
หลักไปอีกหลายปี ดังนั้น บริษัทฯ จึงยังคงเน้นการเปิดร้านหนังสือเพิ่มขึ้นทั่วประเทศ
และเพิ่มบทบาทในฐานะผู้จัดจำหน่ายหนังสือแก่สำนักพิมพ์อื่นมากขึ้นให้สอดคล้องกัน
ส่วนบทบาทของสำนักพิมพ์นั้น บริษัทฯ ยังคงเน้นการผลิตหนังสือที่มีคุณภาพ มีอายุยาว
และมีขนาดตลาดใหญ่เพียงพอ โดยไม่เน้นการเพิ่มจำนวนชื่อเรื่องมากขึ้นกว่าเดิม ซึ่งใน
ธุรกิจทั้งสามส่วนนี้ บริษัทฯ สามารถรักษาความเป็นรายใหญ่ที่สุดไว้ได้อย่างชัดเจน
ในธุรกิจร้านหนังสือและผู้ จัดจำหน่ายหนังสือ ส่วนในธุรกิจสำนักพิมพ์ บริษัทฯ
ก็ยังคงบทบาทการเป็นสำนักพิมพ์ชั้นนำรายหนึ่งของเมืองไทยไว้ได้เช่นกัน

ผลการดำเนินงานสำหรับปี 2548 บริษัทฯ มีกำไรสุทธิเป็นเงิน 187.91 ล้านบาท คิดเป็น 5.54%
ต่อรายได้รวม หรือคิดเป็นกำไรต่อหุ้น 0.63 บาท (ปี 2547 กำไรสุทธิสำหรับปี สิ้นสุดวันที่ 31
ธันวาคม 2547 เป็นเงิน 116.96 ล้านบาท หรือคิดเป็น 4.09% ต่อรายได้รวม หรือมีกำไรต่อหุ้น
0.41 บาท) โดยกำไรสำหรับ งวดนี้ เพิ่มขึ้นจากงวดเดียวกันของปีก่อน 70.95 ล้านบาท คิดเป็น
60.66%

บริษัทฯ ประกาศจ่ายเงินปันผล สำหรับผลการดำเนินงานตั้งแต่ 1 มกราคม 2548 ถึงวันที่ 31
ธันวาคม 2548 ในอัตรา 0.59 บาทต่อหุ้น จากกำไรส่วนที่บริษัทฯ
มิได้รับยกเว้นภาษีเงินได้นิติบุคคล โดยบริษัทฯ ได้จ่ายเงินปันผลระหว่างกาล
สำหรับผลการดำเนินงานของ 3 ไตรมาสแรกในปี 2548 ไปแล้วเป็นเงิน 0.30 บาทต่อหุ้น
ดังนั้นบริษัทจะจ่ายเงินปันผลเพิ่มเติมอีกในอัตราหุ้นละ 0.29 บาท
โดยกำหนดวันปิดสมุดทะเบียนเพื่อสิทธิในการรับเงินปันผล ในวันพุธที่ 10 พฤษภาคม 2549 เวลา
12.00 น. และกำหนดจ่ายเงินปันผลในวันอังคารที่ 23 พฤษภาคม 2549

ในปี 2549 บริษัทฯ จะขยายสาขาของร้าน ซีเอ็ดบุ๊คเซ็นเตอร์ อย่างต่อเนื่อง
เพราะยังเชื่อมั่นว่าธุรกิจหนังสือของประเทศไทยมีโอกาสเติบโตได้อีกมาก โดยบริษัทฯ
จะปรับปรุงรูปแบบธุรกิจ ให้สามารถทำกำไรได้ดีขึ้น ทดลองรูปแบบใหม่ๆ มากขึ้น
เพื่อให้เหมาะกับขนาดชุมชนแต่ละแห่งที่แตกต่างกัน
และจะเน้นการเพิ่มบทบาทการเป็นผู้จัดจำหน่ายหนังสือและสำนักพิมพ์มากขึ้น
เพื่อให้สอดคล้องกับทิศทางการเติบโตของธุรกิจหนังสือในภาพรวม นอกจากนั้น บริษัทฯ
จะเน้นการพัฒนาระบบสารสนเทศ ระบบการสื่อสารระหว่างสาขา ทั่วประเทศสำนักงานใหญ่
และระบบศูนย์กระจายสินค้า เพื่อรองรับการให้บริการที่หลากหลายเพิ่มขึ้น ในอนาคต
เพิ่มประสิทธิภาพการทำงาน และลดโอกาสการสูญเสียต่างๆ ลง

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจซื้อหลักทรัพย์)